NORAKSTS

|  |  |
| --- | --- |
| 22.12.2022. | Nr.18/7 |

###### PAŠVALDĪBAS LĪDZDALĪBAS IZVĒRTĒJUMS

###### AS “JELGAVAS SILTUMTĪKLU UZŅĒMUMS”

(ziņo: S.Barone-Upeniece)

**Atklāti balsojot: PAR – 15** (A.Rāviņš, R.Vectirāne, V.Ļevčenoks, M.Buškevics, I.Bandeniece, I.Priževoite, J.Strods, R.Šlegelmilhs, U.Dūmiņš, M.Daģis, A.Eihvalds, A.Pagors, G.Kurlovičs, A.Rublis, A.Tomašūns), **PRET – nav**, **ATTURAS – nav**,

Jelgavas valstspilsētas pašvaldībai pieder 71,61% AS “JELGAVAS SILTUMTĪKLU UZŅĒMUMS” akciju. Nodrošinot iedzīvotājiem pieejamu centralizētās siltumapgādes infrastruktūru, kapitālsabiedrība izpilda pašvaldībai uzlikto funkciju – organizēt iedzīvotājiem siltumapgādes pakalpojumus.

Kapitālsabiedrība ir siltumtīklu infrastruktūras īpašnieks pašvaldības administratīvajā teritorijā, bet siltumtīklu apsaimniekošanu, uzturēšanu un attīstību veic 27,58% akciju īpašniece SIA “Gren Jelgava”. Visi AS “JELGAVAS SILTUMTĪKLU UZŅĒMUMS” aktīvi nodoti nomā SIA “Gren Jelgava”. Aktīvu nomas līguma nosacījumi paredz saistību nomniekam uzturēt nomas priekšmetu tādā apjomā un kārtībā, kāds tas bija nomas perioda sākumā, visu nomas laiku, un perioda beigās nolietotās vai nojauktās vērtības vai nu aizstāt, vai kompensēt naudā.

Publiskas personas kapitāla daļu un kapitālsabiedrību pārvaldības likuma 4.panta pirmā daļa noteic, ka publiska persona drīkst iegūt un saglabāt līdzdalību kapitālsabiedrībā atbilstoši Valsts pārvaldes iekārtas likuma (turpmāk – VPIL) 88.pantam. Saskaņā ar Publiskas personas kapitāla daļu un kapitālsabiedrību pārvaldības likuma 7.panta pirmo daļu publiskai personai, tai skaitā pašvaldībai, ir pienākums ne retāk kā reizi piecos gados pārvērtēt katru tās tiešo līdzdalību kapitālsabiedrībā un atbilstību Valsts pārvaldes iekārtas likuma 88.panta pirmajā daļā minētajiem gadījumiem.

Personu apvienība “Civitta” (turpmāk – Civitta), pamatojoties uz 2022. gada 10. maijā noslēgto līgumu, veikusi Jelgavas valstspilsētas pašvaldības līdzdalības izvērtējumu
AS “JELGAVAS SILTUMTĪKLU UZŅĒMUMS”, ietverot ekonomisko, juridisko un ietekmes uz konkurenci izvērtējumu un veikusi konsultācijas ar biedrību “Latvijas tirdzniecības un rūpniecības kamera” (turpmāk – LTRK) un Konkurences padomi (turpmāk – KP).

LTRK 29.08.2022. vēstulē Nr.2022/701 pauž viedokli, ka publiskā pārvalde var iesaistīties komercdarbībā, ja tā izpilda vismaz vienu no diviem kritērijiem: 1) publiskas pārvaldes kapitālsabiedrība apsaimnieko valsts interesēm nozīmīgus stratēģiskos aktīvus, nodrošinot to vērtības pieaugumu un tautsaimniecības izaugsmi, vienlaikus nesot atbildību sabiedrības priekšā par to izmantošanu, un/vai 2) iesaistoties komercdarbībā tiek novērstas brīvā tirgus nepilnības. LTRK aicina pašvaldību, lemjot par līdzdalības saglabāšanu
AS “JELGAVAS SILTUMTĪKLU UZŅĒMUMS”, ņemt vērā LTRK minētos priekšnoteikumus. Tāpat LTRK aicina pārskatīt kapitālsabiedrību sniegtos pakalpojumus un pēc iespējas vairāk kapitālsabiedrību darbības nodrošināšanā iesaistīt privāto sektoru.

KP 07.12.2022. vēstulē Nr. 1.7-2/1192 atzinusi, ka AS “JELGAVAS SILTUMTĪKLU UZŅĒMUMS” pamatdarbība – centralizēto siltumtīklu pārvaldīšanu ir uzskatāma kā stratēģiski svarīga, atbilst VPIL 88. panta pirmās daļas 3. punktā paredzētajiem nosacījumiem un ir saglabājama.

Vērtējot papildu pakalpojumu – nekustamā īpašuma iznomāšanu, KP secina, ka tas saistāms ar resursu lietderīgu izmantošanu. Vienlaikus KP aicina pievērst uzmanību iespējamiem konkurences neitralitātes riskiem saistībā ar nekustamā īpašuma iznomāšanu.

Saskaņā ar Publiskas personas kapitāla daļu un kapitālsabiedrību pārvaldības likuma 4.panta pirmo daļu, 7.pantu un Valsts pārvaldes iekārtas likuma 88.panta septīto daļu,

**JELGAVAS VALSTSPILSĒTAS PAŠVALDĪBAS DOME NOLEMJ:**

1. Atzīt, ka AS “JELGAVAS SILTUMTĪKLU UZŅĒMUMS” darbība atbilst Publiskas personas kapitāla daļu un kapitālsabiedrību pārvaldības likuma 4.pantā un Valsts pārvaldes iekārtas likuma 88.panta pirmās daļas 2.punktā noteiktajiem nosacījumiem, kad publiska persona savu funkciju efektīvai izpildei var saglabāt līdzdalību esošā kapitālsabiedrībā, ja kapitālsabiedrības darbības rezultātā tiek radīti tādi pakalpojumi, kas ir stratēģiski svarīgi pašvaldības administratīvās teritorijas attīstībai.
2. Saglabāt Jelgavas valstspilsētas pašvaldības tiešo līdzdalību AS “JELGAVAS SILTUMTĪKLU UZŅĒMUMS” un turpināt kapitālsabiedrības darbību esošajā statusā.
3. Noteikt, ka AS “JELGAVAS SILTUMTĪKLU UZŅĒMUMS” vispārējais stratēģiskais mērķis 2023.-2027.gadam ir siltumapgādes infrastruktūras pārraudzība un pieejama siltumapgādes pakalpojuma organizēšana.
4. Uzdot kapitāla daļu turētāja pārstāvim kontrolēt AS “JELGAVAS SILTUMTĪKLU UZŅĒMUMS” līdzdalības izvērtējumā iekļauto secinājumu un ieteikumu izpildi.

Domes priekšsēdētājs *(paraksts)* A.Rāviņš

NORAKSTS PAREIZS

Administratīvās pārvaldes

Kancelejas vadītāja  B.Jēkabsone

2022. gada 22. decembrī